Geen keer aan jongste ebola-epidemie in DRK | Netwerk24
07 Desember 2018 06:40
Die ebola-epidemie versprei soos 'n veldbrand onder mense in die Demokratiese Republiek van die Kongo (DRK).
"Die skrikwekkende afmetings wat die jongste ebola- uitbreking in die DRK se noordelike Kivu-provinsie aangeneem het, is 'n groot bron van kommer," het John Johnson, projekkoördineerder van Dokters Sonder Grense (MSF), gesê.
'n Gesondheidswerker wag om 'n ebola-pasiënt by 'n gesondheidsentrum in die DRK te behandel. Foto: John Wessels
Mense wat die virus opdoen, ervaar aanvanklik simptome soos koors, keelseer, spierpyn en hoofpyn. Erger simptome soos naarheid, braking en diarree volg, terwyl die werking van die lewer en niere intussen afneem wat tot bloeding lei. Ebola word deur kontak met die bloed of liggaamsvloeistof van 'n besmette dier opgedoen.
Volgens Johnson loop die stad Butembo en ander moeilik bereikbare gebiede die ergste onder die epidemie deur. "Ondanks medici se beste pogings om die siekte op grondvlak onder beheer te kry is 440 mense sover met die virus besmet, van wie 255 reeds dood is," sê Johnson.
Dit is die DRK se tiende en ergste epidemie sedert die dodelike ebola-virus die eerste keer in 1976 naby die Ebolarivier, wat toe as Zaïre bekend gestaan het, aangemeld is.
Nie net inwoners van Butembo word deur die virus geraak nie, maar ook inwoners van Kalenguta, 25 km noord, en Katwa, wat 30 km oos geleë is. "Ons doen werklik ons bes om dié uitbreking onder beheer te bring. Ons het besluit om ons aktiwiteite na die gebiede wat die ergste geraak word te neem sodat ons mense in die gemeenskap kan oplei om pasiënte en hul families vinniger te bereik," sê Johnson.
Intussen is gesondheidswerkers ingeënt en gesondheidsentrums ontsmet om te keer dat die epidemie versprei. Volgens Johnson is sowat 2 000 gesondheidswerkers teen die virus ingeënt.